کوئٹہ: بلوچستان عوامی پارٹی نا صوبائی جنرل سیکرٹری سینئر صوبائی وزیر ڈٹ بندی و شونداری حاجی نورمحمد خان دمڑ کیچ اٹ سیم انا پیشن آن دہشتگرد آتا جلہو اٹ پاک فوج نا ورنا تا شہادت آ اُست ہسونی نا درشانی ءِ کرسا پارینے کہ پاک فوج نا ورنا تیا سیم آن پیشن جلہو اُست ہسونی اسے۔ بنجائی حکومت نا سفارتی کہول آ معاملہ ءِ ایران تون ہرفیر۔ بلوچستان عوامی پارٹی نا صوبائی جنرل سیکرٹری سینئر صوبائی وزیر حاجی نورمحمد خان دمڑ تدوک آ دے پاک ایران سیمی علاقہ کیچ اٹ ایرانی ہیب کیب تون گنڈوک گشت اٹ لگوک آ تعینات پاک فوج نا ورنا تیا دہشت گرد آتا جلہو نا مذمت ءِ کرسا سم کاری سیکورٹی کارندہ نا شہید مننگ آ اُست ہسونی نا درشانی ءِ کرینے۔ او شہید آتا خاہوت آتون ہڑزخواہی و اُست خواہی نا درشانی ءِ کرسا پارینے پاک فوج نا ورنا تیا سیم آن پیشن نا جلہو اُست ہسونی اسے۔ بنجائی حکومت سفارتی کہول آ واقعہ ءِ ایرانی کمامدار آتون ہرفے۔ سیم نا پیشن آن دا وڑ نا واقعہ غاتا مننگ ءِ سگپنہ۔ او پارینے شہید آتا دترک زیان مفسہ۔ بزدلانہ جلہو کروک آک تینا مسخت آتیٹی نہ مالو سرسہب مسنو او نہ آخبت اٹ منفی آ کاریم تیٹی سرسہب مریرہ۔ او پارینے کہ مچ آ قوم قوم پاک فوج تون سلوک اُن۔ و داوڑ نا بزدلانہ جلہو نا لوز آتیٹی مذمت ءِ کینہ۔ او پارینے کہ مچ آ قوم دہشت گردی نا برخلاف جنگ اٹ پاک فوج تون اوار سلوک ءِ۔ گڑاس دہشت گرد تینا کاریم تیٹی ہچ ءُ حالیت اسے ٹی سرسہب مفسہ۔ او دعا کرینے کہ اللہ پاک شہید آتا درجہ غاتے بڑز کننگ و پد سلوک آتے صبر جمیل عطا فرمائفے۔ ایلو کنڈ آ اسہ بیان اسے ٹی میرمصلح الدین مینگل کیچ نا علاقہ ٹی سیم آن پیشن نا ایرانی ہیب کیب اٹ دہشت گرد آتا جلہو اٹ پاک فوج نا 4 ورنا تا شہادت نا مذمت ءِ کینہ۔
(آن لائن)
